Predkladacia správa

           Delegáciu SR na rokovaní Európskej rady viedla predsedníčka vlády SR Iveta Radičová, ktorú na rokovaní sprevádzali ďalší predstavitelia ÚV SR. 
 
Pred rokovaním Európskej rady sa na pozvanie predsedu Európskej komisie José Manuela Barrosa uskutočnila spoločná večera predsedov vlád V4, Bulharska a Rumunska, ktorej cieľom bolo začatie činnosti pracovnej skupiny pre severo-južnú os pod vedením Európskej komisie (High Level Group on North – South axis - HLG). Pracovná skupina vypracuje do konca roku 2011 Akčný plán s cieľom identifikovať prepojenia v sektoroch plynárenstva, elektroenergetiky a ropy realizovateľné do roku 2020. 
 
Hlavnou časťou rokovania Európskej rady boli otázky energetiky a inovácií v EÚ. Do rokovania Európskej rady boli vzhľadom na vývoj v regióne severnej Afriky dodatočne doplnené aj otázky, týkajúce sa vývoja v Egypte, Tunisku a otázky ekonomického a hospodárskeho charakteru.
 
V oblasti energetiky Európska rada podporila priority definované Európskou komisiou v oznámení o energetickej stratégii do r. 2020 a oznámení o prioritách v energetickej infraštruktúre. Lídri sa zhodli na potrebe dobudovania vnútorného trhu s energiami, zvýšenia diverzifikácie prepravných trás a zdrojov a odstránenia izolácie členských štátov od vnútorného trhu. Z hľadiska SR je dôležité potvrdenie významu rozvoja infraštruktúry v regióne strednej a východnej Európy, zachovanie možnosti financovania energetických projektov z verejných zdrojov a dobrovoľnosť pri stanovovaní cieľa v oblasti energetickej efektívnosti. 
 
V ekonomických otázkach bola potvrdená dohoda na posilňovaní Paktu stability a rastu, ako aj potreba dodržať stanovené termíny pre prijatie balíka legislatívnych návrhov k posilneniu hospodárskej koordinácie. Zdôraznené bolo odštartovanie európskeho semestra. Nemecká kancelárka Angela Merkelová predstavila myšlienku Paktu konkurencieschopnosti. Nebol predstavený celý návrh nového Paktu konkurencieschopnosti, iba niektoré elementy, pri diskutovaní ktorých sa však ukázala značná divergencia lídrov členských krajín. Lídri sa dohodli na zvolaní mimoriadneho zasadnutia hláv štátov členských krajín eurozóny plus (11. 3. 2011). 
 
Európska rada prijala Vyhlásenie, ktoré vydali hlavy štátov a predsedovia vlád eurozóny a inštitúcie EÚ a Vyhlásenie o Egypte a regióne. Európska rada schválila závery o Bielorusku, ktoré Rada pre zahraničné veci prijala 31. januára 2011, vrátane rozhodnutia o uložení reštriktívnych opatrení.
 
Rokovanie Európskej rady sa okrem časti energetika a inovácie konalo len za účasti predsedov vlád členských krajín EÚ v uzavretom formáte.
 
Materiál nemá priamy vplyv na verejné financie, hospodársku a podnikateľskú sféru, životné prostredie a zamestnanosť.